थाना कबरई के ग्राम बरबई निवासी लालाराम (38) पुत्र मुरली ट्रक का चालक था। वह कबरई पत्थरमंडी में ट्रक चलाकर परिवार का भरण पोषण कर रहा था। रविवार की सुबह लालाराम ट्रक खड़ा करने के बाद बाइक से घर जा रहा था। रास्ते में बरबई गांव के समीप बाइक का संतुलन बिगड़ गया, जिससे बाइक सवार सड़क किनारे खड़े आटो से टकरा गई। बाइक चालक गंभीर रूप से घायल हो गया। दुर्घटना के बाद लोगों की भारी भीड़ एकत्र हो गई। आनन फानन में घायल को इलाज के लिए जिला अस्पताल लाया गया। जहां से गंभीर हालत में डाक्टरों ने उसे मेडिकल कालेज झांसी रेफर कर दिया। झांसी ले जाते समय रास्ते में उसकी मौत हो गई। घटना से मृतक के परिजनों का रो-रोकर बुरा हाल है। सूचना पर पुलिस ने मृतक के शव का पंचनामा कर पोस्टमार्टम के लिए भेजा है। पुलिस मामले की जांच कर रही है। बाइक सवार हेलमेट नहीं लगाए था, जिससे सिर में गंभीर चोट आने के चलते उसकी मौत हो गई।